
РЕШЕНИЕ
№ РН–74-25-010

	Днес, 22.04.2025 г., Комисията за противодействие на корупцията /КПК, Комисията/, в състав:
            За председател: Антон Славчев
Член: Антоанета Цонкова
Член: Пламен Йоцов
	Член: Силвия Къдрева

У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК), образувано е въз основа на Решение № КИ-047 от 03.02.2025 г. по сигнал с рег. № С-74/28.01.2025 г. на КПК.
Проверката е образувана срещу Иванка Веселинова – член на Съвета на директорите /СД/ на „Н********* Д***** ** К******** - К******** Ц***** С****“ /„НДК – КЦ С****“/ ЕАД.
По същество в сигнала се твърди, че Иванка Веселинова е била независим член на СД на „НДК – КЦ С****“ ЕАД от 09.01.2024 г. до 10.01.2025 г., но същевременно е заемала и длъжност като държавен инспектор в Н*********** з****************** к***/НЗОК/, в нарушение на редица нормативни актове и в разрез с изискванията за съвместимост.
С оглед изнесените в сигнала твърдения, Комисията е изискала и събрала заверени копия от следните доказателства: с писмо с вх. № КПК-1095-1/12.03.2025 г. на КПК от заместник-министъра на културата са представени Протокол № ПР-1/09.01.2024 г. на министъра на културата, Договор за възлагане на управлението на „НДК – КЦ С****“ ЕАД № РД 11-00-2/09.01.2024 г. и Декларация за несъвместимост на Иванка Веселинова, заведена с рег. № № ЗПК-26/15.02.2024 г. на Министерство на културата /МК/; с писмо с вх. № КПК-1097-1/12.03.2025 г. на КПК от управителя на НЗОК са представени Заповед № 33/30.10.2018 г. и Заповед № 462/27.03.2020 г. на управителя на НЗОК, ведно с длъжностни характеристики и други документи, удостоверяващи развитието на служебното правоотношение между Иванка Веселинова и НЗОК, включително през периода, в който същата е заемала длъжност като член на СД на „НДК – КЦ С****“ ЕАД. 
      Служебно е извършена справка и в Национална база данни „Население“ (НБД „Население“) и в Търговски регистър и регистър на юридическите лица с нестопанска цел (ТРРЮЛНЦ) към Агенцията по вписванията.

След като обсъди събраните в хода на проверката доказателства, Комисията установи следното от фактическа страна:

Сигнал с вх. № С-74/28.01.2025 г. на КПК е подаден от физическо лице с посочени имена, адрес и телефон за връзка, като същият е и подписан от подателя.
От извършена служебна справка се установи, че „НДК – КЦ С****“ ЕАД, вписано в ТРРЮЛНЦ към Агенцията по вписванията с ЕИК *********, е създадено с Разпореждане № 1 на Министерския съвет от 09.05.2011 г. еднолично акционерно дружество, чийто едноличен собственик на капитала е държавата, представлявана от министъра на културата, упражняващ правата ѝ като такъв.
С Протокол № ПР-1/09.01.2024 г. на министъра на културата, Иванка Веселинова е избрана за член на СД на „НДК – КЦ С****“ ЕАД  за срок от 5 /пет/ години. Въз основа на посочения избор, между министъра на културата и Веселинова е сключен Договор за възлагане на управлението на „НДК – КЦ С****“ ЕАД № РД 11-00-2/09.01.2024 г., съгласно който последната е приела да управлява и представлява дружеството за срок от 5 /пет/ години, като независим член на управителния му орган.
От служебна справка в ТРРЮЛНЦ се установи още, че Иванка Веселинова е вписана като член на СД на „НДК – КЦ С****“ ЕАД с ЕИК ********* на 26.01.2024 г., а вписването ѝ като такъв е заличено на 23.01.2025 г. 
В качеството си на независим член на СД на „НДК – КЦ С****“ ЕАД, на 15.02.2024 г. Иванка Веселинова е подала Декларация за несъвместимост, заведена с рег. № ЗПК-26/15.02.2024 г. на МК, в която е посочила липсата на обстоятелства, обосноваващи несъвместимост със заеманата от нея длъжност.
По силата на Заповед № 33/30.08.2018 г. на управителя на НЗОК и считано от 01.09.2018 г. - Иванка Веселинова е изпълнявала длъжност като ръководител на Инспектората при НЗОК. Веселинова е изпълнявала посочената длъжност до 30.03.2020 г., съгласно Заповед № 462/27.03.2020 г. на управителя на НЗОК, по силата на която и считано от посочената дата е преназначена на длъжност като държавен инспектор в Инспектората при НЗОК – длъжност, която изпълнява и към настоящия момент.

Въз основа на така изяснената фактическа обстановка, Комисията за противодействие на корупцията установи  следното от правна страна:

            Сигнал с вх. № С-74/28.01.2025 г. на КПК е подаден от лице, идентифицирано по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения (ЗЗЛПСПОИН). 
            По преписката се установи, че Иванка Веселинова е носила качеството на независим член на СД на „НДК – КЦ С****“ ЕАД в периода от 26.01.2024 г. до 23.01.2025 г. През посочения времеви период Веселинова е съвместявала това си качество с качеството си на държавен инспектор в Инспектората при НЗОК.
            Бидейки търговско дружество с над 50 /петдесет/ на 100 /сто/ държавно участие в капитала, съгласно чл. 2, ал. 1, т. 1 от Закона за публичните предприятия - „НДК – КЦ С****“ ЕАД е публично предприятие.
            Като независим член на СД на „НДК – КЦ С****“ ЕАД, а като такъв – член на орган на управление на публично предприятие, Иванка Веселинова е лице, заемащо публична длъжност сред изброените в чл. 6, ал. 1, т. 50 от ЗПК. С оглед това и предвид разпоредбата на чл. 13, ал. 1, т. 8 от ЗПК, компетентна да извърши проверка във връзка с наличието или липсата на несъвместимост по отношение на Веселинова е Комисията за противодействие на корупцията. 
Несъвместимостта по смисъла на § 1, т. 4 от ДР на ЗПК съставлява заемането на друга длъжност или извършването на дейност, които съгласно Конституцията или закон са несъвместими с положението на лицето, като заемащо публична длъжност. Несъвместимостта е особено административно нарушение, чиято правната уредба има за цел да не допусне и да попречи изпълнението на определени длъжности да се осъществява по начин, който би влязъл в противоречие или би поставил под съмнение изискванията за независимост и добросъвестност на задължените лица. Несъвместимостта би могла да бъде както първоначална, така и последваща, но при всеки случай, като административнонаказателна последица, установяването ѝ решава въпроса как трябва да се развие конкретно правоотношение, с оглед възможността да се упражняват правата и задълженията по него. ЗПК не посочва самостоятелни основания за несъвместимост на изброените в чл. 6, ал. 1 от закона длъжности. Поради разнородността на правомощията, произтичащи от всяка от последните, във връзка с упражняването на всяка от тях са налице и различни предпоставки за възникване на несъвместимост, предвидени от законодателя в Конституцията или в специални закони.
Предвид основните характеристики на института на несъвместимостта, настоящата проверка изисква извършване на индивидуална и диференцирана преценка касателно предпоставките за възникването ѝ, валиднидни за конкретния случай, а именно кои са длъжностите и дейностите, чието заемане или извършване би довело до възникването на нарушение, обусловено от паралелното изпълнение на определена публична длъжност. Нарушение в този смисъл би могло да бъде налице само и доколкото установените фактически положения съвпадат с хипотезата на съдържащите се в приложимите закони ограничения и забрани. В тази връзка, при практическото прилагане на института на несъвместимостта е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с възведените в тях забрани, за да се направи обоснован извод за наличието на обстоятелство, водещо до несъвместимост. Предвид изложеното и с оглед служебното положение на Иванка Веселинова, като независим член на СД на „НДК – КЦ С****“ ЕАД, специален закон във връзка с установяването на наличието или липсата на несъвместимост в настоящия случай е Законът за публичните предприятия (ЗПП), като приложение намират както ограниченията и забраните по чл. 20, така и тези по чл. 23 от закона.
Във връзка с последното, на първо място следва да се отчете обстоятелството, че Иванка Веселинова е член на колективния управителен орган на публичното предприятие от квотата на независимите членове, което именно обуславя приложение да намери  разпоредбата на чл. 23 от ЗПП, чиято ал. 1 препраща към чл. 20 от закона, в който са посочени общите ограничения, валидни за всички управители и членове на колективен орган на управление на публично предприятие, а в ал. 2 законодателят лимитативно е изброил допълнителните ограничения по отношение на независимите членове на съветите на директорите и надзорните съвети на такива предприятия.
Съгласно нормативно заложеното в чл. 20, ал. 1 и ал. 2 от ЗПП, член на колективен орган за управление на публично предприятие може да бъде само лице, което е български гражданин, гражданин на Европейския съюз, на държава – страна по Споразумението за Европейското икономическо пространство, или на Конфедерация Швейцария, който има завършено висше образование и най-малко 5 /пет/ години професионален опит, не е поставен под запрещение, не e осъждан за умишлено престъпление от общ характер, не е лишен от правото да заема съответната длъжност, не е обявен в несъстоятелност като едноличен търговец или неограничено отговорен съдружник в търговско дружество, ако са останали неудовлетворени кредитори, не е бил член на управителен или контролен орган на дружество или кооперация, прекратени поради несъстоятелност през последните две години преди назначаването, ако са останали неудовлетворени кредитори, не е съпруг/съпруга или лице във фактическо съжителство, роднина по права линия, по съребрена линия – до четвърта степен включително, и по сватовство – до втора степен включително, на управител или член на колективен орган за управление и контрол на същото публично предприятие, не заема публична длъжност по чл. 6, ал. 1, т. 1 – 35 и т. 38 и 39 от ЗПК, не е член на политически кабинет и секретар на община, не извършва търговски сделки от свое или от чуждо име, не е съдружник в събирателни, в командитни дружества и в дружества с ограничена отговорност, чийто предмет на дейност е идентичен с този на публичното предприятие, не е управител или член на изпълнителен или контролен орган на друго публично предприятие, отговаря на други изисквания, предвидени в устава на дружеството – органичения, които имат общо и пълно действие по отношение на всеки член на колективен орган за управление на публично предприятие, без значение дали е представител на държавата или е от квотата на независимите членове.                    
В настоящия случай заложените в чл. 20, ал. 3 от ЗПП ограничения, съгласно които не могат да бъдат управители или изпълнителни членове на съветите на директорите и на управителните съвети лица, които работят по служебно или по трудово правоотношение, освен като преподаватели във висше училище и/ или лекари или лекари по дентална медицина влечебно заведение по смисъла на Закона за лечебните заведения, не са приложими, доколкото по преписката не се установи Иванка Веселинова да е била управител или изпълнителен член на СД на „НДК – КЦ С****“ ЕАД, същата е била единствено член на колективния орган и то от квотата на независимите членове.
Както е упоменато по-горе, допълнителните ограничения по отношение конкретно на независимите членове на управителните органи на публичните предприятия се съдържат в разпоредбата на чл. 23, ал. 2 от ЗПП, съгласно която същите не могат да бъдат служители, акционери или съдружници в публичното предприятие, не могат лично или чрез свързани лица да имат търговски отношения със същото, не могат да са еднолични търговци, акционери или съдружници в дружество със същия или сходен предмет на дейност, като не могат и да са свързани лица с друг член на управителен или контролен орган на предприятието.
            Дотук изброените законови ограничения, а именно заложените в чл. 20 и чл. 23 от ЗПП, са имплицирани почти в цялост и в разпоредбата на чл. 32 от Устава на „НДК – КЦ С****“ ЕАД, утвърден от министъра на културата – принципал на акционерното дружество, на 16.02.2022 г. Така посоченият вътрешен устройствен акт на предприятието не предвижда допълнителни изисквания и в същия не са предвидени ограничения, извън законоустановените. 
            От анализа на вече обсъдената нормативна уредба, предвид характеристиките и статута на заеманата от Иванка Веселинова длъжност като независим член на СД на посоченото публично предприятиен следва да се обобщи, че в настоящия случай несъвместимост за същата в това ѝ качество би могла да се установи единствено при наличието на някоя от предпоставките по чл. 23, ал. 1 във връзка с чл. 20, ал. 1 и 2 или такава по чл. 23, ал. 2 от ЗПП.
            Във връзка с изложеното следва да се вземе предвид, че в рамките на настоящата проверка и от събраните по преписката доказателства безспорно се установи, че докато е заемала съответната публична длъжност, а името през периода от 26.01.2024 г. до 23.01.2025 г., Веселинова е заемала и длъжност като държавен инспектор в Инспектората при НЗОК, но това обстоятелство по никакъв начин не води до нарушение на която и да е от забраните по горепосочените разпоредби, респективно не е от естество да доведе и не води до несъвместимост за лицето, в качеството му на член на СД на „НДК – КЦ С****“ ЕАД.
           Предвид че нарушение във връзка с несъвместимостта на лицата, заемащи публични длъжности, би могло да се установи само ако конкретните фактически положения съвпадат с хипотезата на съдържащите се в специалните закони ограничения и забрани, то в настоящия случай по отношение на Иванка Веселинова безспорно не е налице несъвместимост, обуславяща се от съвместяването на качеството ѝ на член на СД на „НДК – КЦ С****“ ЕАД с качеството ѝ на държавен инспектор в Инспектората при НЗОК. 
  Съобразно разпоредбата на чл. 90, ал. 5 от ЗПК, Комисията прави своите изводи на база доказателства, събрани по реда на Административнопроцесуалния кодекс, а в случая събраните такива налагат безспорен извод, че не са налице предпоставките, обосноваващи наличието на несъвместимост по смисъла на § 1, т. 4 от ДР на ЗПК.       
            Предвид изложеното и на основание чл. 13, ал. 1, т. 6 и т. 8 от ЗПК във връзка с § 7, ал. 2 от ПЗР на ЗПК, Комисията за противодействие на корупцията

РЕШИ:

НЕ УСТАНОВЯВА НЕСЪВМЕСТИМОСТ по отношение на Иванка Веселинова с ЕГН **********, в качеството ѝ на член на СД на „НДК – КЦ С****“ ЕАД и лице, заемащо публична длъжност по чл. 6, ал. 1, т. 50 от ЗПК, във връзка със съвместяването на посочената длъжност с длъжността на  държавен инспектор в Инспектората при НЗОК.

                КОМИСИЯ:

ЗА ПРЕДСЕДАТЕЛ:................................................../АНТОН СЛАВЧЕВ/

ЧЛЕН................................................................/АНТОАНЕТА ЦОНКОВА/

		ЧЛЕН............................................................................./ПЛАМЕН ЙОЦОВ/ 

                       ЧЛЕН........................................................................../СИЛВИЯ КЪДРЕВА/




